Title: ประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ (ฉบับที่ 5) พ.ศ. 2549

ประกาศคณะกรรมการบรรษัทบริหารสินทรัพย์ไทย

ประกาศคณะกรรมการบรรษัทบริหารสินทรัพย์ไทย
เรื่อง
หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
(ฉบับที่
๕)
พ.ศ.
๒๕๔๙

โดยที่เป็นการสมควรแก้ไขเพิ่มเติมประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ ฉบับลงวันที่
๒ กรกฎาคม ๒๕๔๕ ให้เหมาะสมยิ่งขึ้น

อาศัยอำนาจตามมาตรา ๑๘ (๔) (๕) และ (๙) ประกอบมาตรา
๕๗ แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔ คณะกรรมการบรรษัทบริหารสินทรัพย์ไทยจึงให้แก้ไขเพิ่มเติมหลักเกณฑ์
วิธีการ เงื่อนไขและกระบวนการในการบริหารสินทรัพย์ด้อยคุณภาพ ดังต่อไปนี้
ข้อ ๑  ประกาศฉบับนี้เรียกว่า ประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ (ฉบับที่
๕) พ.ศ. ๒๕๔๙

ข้อ ๒  ให้ยกเลิกข้อความในข้อ ๗ (๘) แห่งประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ ฉบับลงวันที่
๒ กรกฎาคม ๒๕๔๕ และให้ใช้ข้อความต่อไปนี้แทน
(๘)
คณะกรรมการบริหารจะพิจารณาคัดเลือกผู้ให้สินเชื่อใหม่ โดยให้ผู้โอนที่มีมูลหนี้ลำดับสูงสุดเป็นผู้มีสิทธิก่อน
หากผู้โอนดังกล่าวไม่ใช้สิทธิหรือมิได้ให้ความเห็น ก็ให้ผู้โอนที่มีมูลหนี้ลำดับรองลงมามีสิทธิตามลำดับ
และหากผู้โอนทุกรายไม่ใช้สิทธิหรือมิได้ให้ความเห็น ก็ให้พิจารณาคัดเลือกจากสถาบันการเงิน
ตามพระราชกำหนดบรรษัทบริหารสินทรัพย์ไทย พ.ศ. ๒๕๔๔ หรือกฎหมายอื่นที่เกี่ยวข้อง แต่ทั้งนี้
ต้องไม่มีการคัดค้านจากเจ้าหนี้เดิม

ข้อ ๓  ให้เพิ่มข้อความต่อไปนี้เป็นข้อ ๗ (๙) แห่งประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
ฉบับลงวันที่ ๒ กรกฎาคม ๒๕๔๕
(๙)
คณะกรรมการบริหารอาจกำหนดให้ลูกหนี้ผู้ขอสินเชื่อใหม่วางเงินประกันหรือค่าธรรมเนียมการค้ำประกันสินเชื่อใหม่ให้แก่
บสท. ในอัตราไม่เกินร้อยละ ๒ ต่อปี และให้คณะกรรมการบริหารมีอำนาจพิจารณาเงื่อนไขต่างๆ
ในการเรียกเก็บและการดำเนินการหรือจัดสรรเงินดังกล่าวได้ต่อไป

ข้อ ๔  บรรดาการดำเนินการเกี่ยวกับการคัดเลือกผู้ให้สินเชื่อใหม่
ตามประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
ฉบับลงวันที่ ๒ กรกฎาคม ๒๕๔๕ ข้อ ๗ โดยเจ้าหนี้เดิมมิได้ให้ความเห็นหรือมิได้คัดค้านการคัดเลือกผู้ให้สินเชื่อใหม่
ซึ่งจะเป็นเจ้าหนี้เดิมที่มีมูลหนี้ลำดับสูงสุดหรือลำดับรองๆ หรือจะเป็นสถาบันการเงินอื่นที่มิใช่เจ้าหนี้เดิม
จนถึงวันที่ประกาศฉบับนี้มีผลใช้บังคับ ให้ยังคงมีผลสมบูรณ์และผูกพันทุกประการ

ข้อ ๕  ประกาศฉบับนี้ ไม่กระทบกระเทือนถึงความสมบูรณ์ของการใดๆ
ที่กระทำก่อนที่ประกาศฉบับนี้มีผลใช้บังคับ

ทั้งนี้ ให้ประกาศฉบับนี้มีผลใช้บังคับตั้งแต่บัดนี้เป็นต้นไป[๑]

ประกาศ
ณ วันที่ ๖ ตุลาคม พ.ศ. ๒๕๔๙
โอฬาร
ไชยประวัติ
ประธานกรรมการ
บรรษัทบริหารสินทรัพย์ไทย

วัชศักดิ์/ผู้จัดทำ
๑๓
ธันวาคม ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๑๒๕ ง/หน้า ๑๒๔/๓๐ พฤศจิกายน ๒๕๔๙